Усім гэтым тэмам была ўдзелена павышаная ўвага і падчас пленарнага пасяджэння, якое адбылося ў раённым выканаўчым камітэце. Да прыходу ўдзельнікаў канферэнцыі ў фае будынка разгарнулася выстава дасягненняў адукацыйнай галіны рэгіёна. Дашкольная, агульная сярэдняя, прафесійная, спецыяльная, вышэйшая, дадатковая адукацыя, фізкультура і спорт, навукова-метадычнае забеспячэнне вучэбнага працэсу — усюды ёсць свае, значныя поспехі. Але, нягледзячы на гэта, па-ранейшаму прысутнічаюць і праблемныя моманты, якія патрабуюць вырашэння. Іх агучыў начальнік упраўлення адукацыі аблвыканкама Уладзімір Рыжкоў.— Органамі кіравання, установамі адукацыі забяспечана стабільнае функцыянаванне галіны, дасягнуты добрыя вынікі. Існуючая сетка навучальных устаноў цалкам задавальняе запыт насельніцтва, значна ўдасканалена матэрыяльна-тэхнічная база ўстаноў адукацыі, назіраецца і шмат іншых станоўчых аспектаў развіцця. Лепшае пацвярджэнне гэтага — бліскучыя перамогі, атрыманыя магілёўскімі школьнікамі на рэспубліканскіх і міжнародных алімпіядах, конкурсах і спартыўных спаборніцтвах. Але ёсць і праблемы, галоўная з якіх — кадравае забеспячэнне, — адзначыў Уладзімір Уладзіміравіч.